

CURTEA DE CONTURI A REPUBLICII MOLDOVA

**H O T Ă R Â R E A nr.72**

din 12 decembrie 2019

**cu privire la Raportul auditului asupra situațiilor financiare**

**ale Instituției Publice „Agenția Servicii Publice” încheiate la 31 decembrie 2018**

Curtea de Conturi, în prezența Secretarului general al Guvernului, dna Liliana Iaconi; șefului Direcției financiare a Cancelariei de Stat, dna Svetlana Budeci; vicedirectorului Instituției Publice „Agenția Servicii Publice”, dl Vitalie Ciolac; șefului Direcției generale economico-financiare, contabil-șef, dna Svetlana Boreț; şefului Direcţiei generale juridică, resurse umane şi organizare internă, dl Andrei Șeremet; şefului adjunct al Direcţiei generale juridică, resurse umane şi organizare internă, dl Vladimir Vornic; șefului Departamentului management servicii publice, dl Pavel Șincariuc; șefului Departamentului cadastru, dna Angela Matcov, călăuzindu-se de art.3 alin.(1), art.5 alin.(1) lit.a) și art.31 alin.(1) lit.a) din Legea privind organizarea și funcționarea Curții de Conturi a Republicii Moldova[[1]](#footnote-1), a examinat Raportul auditului asupra situațiilor financiare ale Instituției Publice „Agenția Servicii Publice” încheiate la 31 decembrie 2018.

Misiunea de audit public extern a fost realizată conform Programului activității de audit a Curții de Conturi pe anul 2019, având drept scop oferirea unei asigurări rezonabile cu privire la faptul că situațiile financiare ale Instituției Publice „Agenția Servicii Publice”, încheiate la 31 decembrie 2018, nu conțin, în ansamblul lor, denaturări semnificative cauzate de fraude sau erori, precum și emiterea unei opinii.

Auditul s-a desfășurat în conformitate cu Standardele Internaționale ale Instituțiilor Supreme de Audit aplicate de Curtea de Conturi (ISSAI 100, ISSAI 200 și ISSAI 1003-1810)[[2]](#footnote-2).

Examinând Raportul de audit, precum și explicațiile persoanelor cu funcții de răspundere prezente la ședința publică, Curtea de Conturi

**A CONSTATAT:**

situațiile financiare ale Instituției Publice „Agenția Servicii Publice” [[3]](#footnote-3), încheiate la 31 decembrie 2018, cu excepția posibilelor efecte ale unor aspecte descrise în Baza pentru opinia cu rezerve din Raportul de audit[[4]](#footnote-4), oferă, sub toate aspectele semnificative, o imagine corectă și fidelă în conformitate cu cadrul de raportare financiară aplicabil[[5]](#footnote-5).

Reieșind din cele expuse, în temeiul art.14 alin.(2) și art.15 lit.d) din Legea nr.260 din 07.12.2017, Curtea de Conturi

HOTĂRĂŞTE:

**1.** Se aprobă Raportul auditului asupra situațiilor financiare ale Instituției Publice „Agenția Servicii Publice” încheiate la 31 decembrie 2018, anexat la prezenta Hotărâre.

**2.** Prezenta Hotărâre și Raportul de audit se remit:

**2.1.** Instituției Publice „Agenția Servicii Publice”:

**2.1.1.** să asigure evaluarea, clasificarea, înregistrarea și raportarea corespunzătoare a terenurilor gestionate, a mijloacelor fixe, a imobilizărilor corporale în curs de execuție, a materialelor, a datoriilor pe termen lung, a provizioanelor curente, a rezervelor și a altor elemente de capital propriu;

**2.1.2.** să ajusteze politicile contabile în scopul reglementării modalității de determinare a deprecierii stocurilor și imobilizărilor corporale în curs de execuție;

**2.1.3.** să asigure transmiterea către Cancelaria de Stat a investițiilor financiare sub formă de drepturi de utilizare a bunurilor imobile ce nu aparțin Agenției;

**2.1.4.** să asigure elaborarea reglementărilor interne, care să ofere o documentare adecvată a procesului de acordare a premiilor pentru exercitarea misiunilor speciale și sarcinilor de importanță majoră;

**2.1.5.** să asigure efectuarea regulamentară și integrală a inventarierii activelor și datoriilor;

**2.2.** Ministerului Finanțelor, pentru informare și documentare;

**2.3.** Guvernului Republicii Moldova, pentru informare și documentare;

**2.4.** Parlamentului Republicii Moldova, pentru informare.

**3.** Se exclude din regim de monitorizare Hotărârea Curții de Conturi nr.12 din 25.03.2014 „Cu privire la Raportul auditului conformității managementului financiar al Întreprinderii de Stat „Centrul Resurselor Informaționale de Stat „Registru”” pe anul 2013”, fiind atestată implementarea a peste 87,0% din recomandările înaintate.

**4.** Se împuternicește vicepreședintele Curții de Conturi, responsabil de sectorul încredințat, să semneze Scrisoarea adresată conducerii Instituției Publice „Agenția Servicii Publice”, pentru luare de atitudine și realizarea recomandărilor neincluse în subpunctul 2.1 din prezenta Hotărâre.

**5.** Prezenta Hotărâre intră în vigoare din data publicării în Monitorul Oficial al Republicii Moldova.

**6.** Curtea de Conturi va fi informată în termen de 6 luni din data intrării în vigoare a Hotărârii despre acțiunile întreprinse pentru executarea subpunctului 2.1. din prezenta Hotărâre și implementarea recomandărilor din Scrisoarea adresată conducerii Instituției Publice „Agenția Servicii Publice”.

**7.** Hotărârea și Raportul auditului asupra situațiilor financiare ale Instituției Publice „Agenția Servicii Publice” încheiate la 31 decembrie 2018 se plasează pe site-ul oficial al Curții de Conturi (<http://www.ccrm.md/hotariri-si-rapoarte-1-95>).

**Marian LUPU,**

**Președinte**

1. Legea privind organizarea și funcționarea Curții de Conturi a Republicii Moldova nr.260 din 07.12.2017 (în continuare – Legea nr.260 din 07.12.2017). [↑](#footnote-ref-1)
2. Hotărârea Curții de Conturi nr.60 din 11.12.2013 „Cu privire la aplicarea Standardelor Internaționale de Audit ale Instituțiilor Supreme de Audit de nivelul 3 – ISSAI 100, ISSAI 200, ISSAI 300, ISSAI 400, în cadrul misiunilor de audit ale Curții de Conturi”; Hotărârea Curții de Conturi nr.7 din 10.03.2014 „Cu privire la aplicarea Liniilor Directoare de Audit (ISSAI 1003-1810) în cadrul auditului public”. [↑](#footnote-ref-2)
3. Bilanțul contabil, situația de profit și pierdere; situația modificărilor capitalului propriu; situația fluxurilor de numerar, notele explicative la situațiile financiare. [↑](#footnote-ref-3)
4. Raportul auditului asupra situațiilor financiare ale Instituției Publice „Agenția Servicii Publice” încheiate la 31 decembrie 2018. [↑](#footnote-ref-4)
5. Legea contabilității nr.113-XVI din 27.04.2007; Standardele Naționale de Contabilitate, aprobate prin Ordinul ministrului finanțelor nr.118 din 06.08.2013; Planul general de conturi contabile, aprobat prin Ordinul ministrului finanțelor nr.119 din 06.08.2013; Politica de contabilitate a Agenției Servicii Publice pentru anul 2018. [↑](#footnote-ref-5)